《次韵赠刘晞扬》
宋代·刘才邵

旱气彻坤舆，井水几欲沸。乡邦正嗷嗷，度日长于岁。

肯来款柴门，高义警衰替。时方游郡城，尘驾未及税。

逢迎阙主礼，走报乏候吏。空怜意频繁，宗契敦鲁卫。

久闻吾子贤，不耻鹑衣敝。大璞固已奇，或就资良器。

袖有泸溪诗，价敌千金字。霜馀秋日严，春到江山丽。

勤勤欲相勉，句句有深味。要当穷益坚，固岂患无位。

田园虽已空，甑堕从脱弃。立贤本无方，数路今不废。

方观群策用，坐使昆夷喙。

作者简介：（1086—1158）吉州庐陵人，字美中，号杉溪居士。徽宗大观三年上舍及第，宣和二年中宏词科。高宗时累迁中书舍人，兼权直学士院。以帝称其能文，为时宰所忌，出知漳州，于城东开十四渠，溉田数千亩。官至工部侍郎、权吏部尚书。有《杉溪居士集》。